
I. ARBEIDSGRUPPENS ORGANISERING OG MANDAT
Styrene ved UiT og HiTø besluttet i møter 18.10.2007 å søke Kunnskapsdepartementet om fusjon med virkning fra 1.1.2009. Søknaden til departementet ble overlevert statsråden i møte 4.12.2007.
Styrene ved UiT og HiTø har opprettet en styringsgruppe (SG) som har den overordnede styringen av fusjonsprosessen fram til det tidspunkt hvor et organ, som er gitt myndighet til å fatte beslutninger på vegne av den nye institusjonen, er etablert. Styringsgruppen har i møte den 18. januar 2008 vedtatt mandat for arbeidsgruppen (SG 04-08) med grunnlag i fremdrifts​plan vedtatt av begge styrene (styresak S 57-07 (UiT) og styresak VS 65-07 HiTø)). 
Organisering
Følgende arbeidsgruppe oppnevnes:
Høgskolelektor Toril Hansen, HiTø, leder
Rådgiver Øyvind Edvardsen, HiTø
Forsknings- og studiedirektør Ingrid B. Salvesen, UiT,
Dekan Trude Haugli, UiT
Tjenestemannsrepresentant Arne Overrein, NTL, UiT
Tjenestemannsrepresentant Arne Gjengedal, Akademikerne, HiTø
Student Asmund Ottemo, HiTø
Student Øyvind Mikalsen, UiT 
Sekretær: daglig leder Inger Ann Hanssen, UiT 

Arbeidsgruppen har avholdt 10 møter. 
Mandat
Arbeidsgruppen skal utarbeide forslag til 

1. føringer for gjennomgang av studieprogramporteføljen samt kriterier for reduksjon av studieprogramportefølje og enkeltemner

2. prinsipper for organisering av studier, for eksempel felles undervisning, grad av valgfrihet innen bachelorgradene etc., herunder prinsipper for organisering av studie​programmene ved fakultetene studieåret 2009/2010 

3. programstyrenes rolle, herunder organisering av programstyrene, mandat og eventuelt budsjettansvar

4. organisering av etter- og videreutdanningen

5. nødvendige overgangsordninger generelt og ordninger for studenter i studieløp på fusjons​tidspunktet

Arbeidet skal bygge på Programerklæringa for fusjonen, Styresakene S 46-07 UiT/S 56-07 HiTø, Søknaden til Kunnskapsdepartementet, Avtale mellom HiTø og UiT om forutsetninger for gjennomføring av fusjonen samt innspill fra tenkegruppene. Arbeidet skal videre bygge på strategisk plan som skal behandles i styringsgruppa 7. mars 2008 (behandlet 18. april).
Forslagene skal ligge til grunn for arbeidet med videreføringen av studieprogram og utvikling av nye studieprogram og fagområder, sikre god undervisningskvalitet og godt læringsmiljø samt ivareta studentenes rettigheter.
Arbeidsgruppens tolkning av mandatet 
Arbeidsgruppen har vektlagt følgende:

· Hvordan styrke/utvikle og synliggjøre faglig kvalitet i utdanningene
· Hvordan organisere utdanningsprogrammene på en slik måte at studentene fullfører de påbegynte studiene

· Hvordan det er mulige å redusere emner og studieprogram uten at målsettingen om UiT som et breddeuniversitet

Arbeidsgruppen arbeid er utført med svært kort tidsfrist i forhold til omfanget og kompleksiteten i mandatet. Det har ikke vært mulig å utrede flere av de temaer som arbeidsgruppens mandat omfatter fordi styrings- og ledelsesstruktur og organisering ikke er ferdig utredet. Vi ber derfor om at disse temaene må vurderes nærmere når organisasjonen er på plass. 
II. Utdanningsvirksomheten - Dagens situasjon

Innledende betraktninger

To store utfordringer som vi tar med oss inn i det nye universitetet er rekruttering til utdanningene og omfang av utdanningsporteføljen. Begge institusjonene har kapasitet til å ta opp flere studenter. Fordi det er en uttalt målsetting at det nye universitetet skal gi master​tilbud for høgskolens bachelorutdanninger, må porteføljen gjennomgås kritisk med tanke på prioritering. Det er samtidig viktig å ivareta forskningens kår, og bruken av undervisnings​ressurser må derfor ses i forhold til antall studenter på studieprogrammene/emnene. Samtidig må en unngå overlappende emner og intern konkurranse. 

Arbeidsgruppen mener at kvalitet i utdanningene skal være et komparativt fortrinn for rekruttering til Universitetet i Tromsø. Vi vil både rekruttere flere førsteprioritetssøkere og de beste studentene. Det må være et tydelig mål at studentene skal få en god start på studiet gjennom å møte dyktige vitenskapelige ansatte som gjennom mer forpliktende undervisnings- og læringsformer, vil kunne motivere for videre studier og derigjennom bidra til å redusere faren for frafall i en del studieprogram. Vi ser det slik at det ikke er noen nødvendig konflikt mellom det å vektlegge solid undervisning og utvikling av gode forskningsmiljøer. 
Med dette bakteppet har arbeidsgruppen valgt å vektlegge synergier slik at det nye universitetet vil kunne få kvalitativt bedre utdanningstilbud enn vi har hver for oss. Vi diskuterte derfor hvordan vi kan ivareta, videreutvikle og forbedre de sterke sidene. Vi ønsker å uttrykke at vi er et folkelig universitet i nord som vektlegger nærhet, service, desentraliserte utdanninger, pedagogisk utvikling, IKT i undervisning og læring, profesjons​utdanninger, kritisk tenking og etter- og videreutdanning. 
Studentene gir tilbakemelding om at nærhet til studieadministrative tjenester, og ikke minst nærhet til vitenskapelig ansatte, er viktige bidrag til et godt læringsmiljø. Det å være knyttet til et relativt lite fagmiljø gjør den enkelte student mer synlig, og det er enklere å gi studentene identitet og nærhet til studieprogrammet og å følge opp den enkelte student. Men også store fagmiljøer må og kan opprettholde nærhet til den enkelte student.
Universitetet og høgskolen har stor betydning for kunnskapsbasert kompetanse i det nordnorske samfunnet. Begge har løftet fram landsdelen og bygd selvrespekt. I den nasjonale nordområdesatsingen har begge institusjonene fått viktige oppdrag innenfor kompetanse​bygging, og fusjonen gir en unik mulighet for samarbeid og nytenking mellom komplementære miljøer både innenfor utdanning og FoU. 

Begge institusjonene har lange tradisjoner og gode erfaringer med å tilby desentraliserte og fleksible studier. Bruken av IKT har en særlig viktig funksjon i slike studietilbud, men er også en del av hverdagen i undervisning og læring for de stasjonære studentene. Det betyr at ansatte må ha en viss basiskompetanse i bruk av IKT som undervisnings- og læringsverktøy.
Universitetet må synliggjøre og verdsette nødvendigheten av å ha lærere og veiledere med ulik kompetanse for å kunne utdanne profesjonelle yrkesutøvere i tråd med kompetanse​kravene i arbeidslivet. Det nye universitetet vil ha mange profesjonsutdanninger som har et stort innslag av praksisstudier og et tett samarbeid med praksisfelt, arbeids- og næringsliv. Det vil være et viktig arbeidsområde for det universitetspedagogiske miljøet, sammen med fag​miljøene som har bred erfaring og kompetanse, å løfte fram den praktiske og mer erfarings​nære kunnskapsformen som likeverdig med den teoretiske. Det blir også viktig å utvikle gode modeller for studiearbeid på de ulike arenaer – ved universitetet, i arbeidslivet, ved studiesteder desentralisert og på nettet. Ved å knytte miljøer sammen vil en også kunne få et mer robust FoU-miljø i skjærings​feltene mellom pedagogikk/didaktikk, IKT og praktiske og teoretiske undervisnings- og lærings​former. Dette kan være et mulig satsingsområde ved oppbygging av et senter for fremragende undervisning. 

En viktig gevinst av fusjonen er å lære av hverandre. Erfaringer som vi har fra samarbeid mellom utdanning og yrkesfelt i profesjonsutdanningene kan overføres til disiplinære utdanninger ved at prosjekt-, bachelor- eller masteroppgaver gjøres i tett samarbeid med lokale og regionale myndigheter, arbeids- og næringsliv.

Å oppøve evnen til kritisk tenking, vektlegges i akademiske utdanninger. Universitets​studentene starter denne prosessen gjennom å ta ex.phil. og ex.fac. De rammeplanstyrte bachelorutdanningene på høgskolene har ikke disse emnene, men utdanningene har tema fra disse emnene integrert i andre emner. Stjernøutvalget har reist spørsmålet om hvorvidt ramme​planene skal videreføres. 

Studentrekruttering
Søkningen til studiesteder i Nord-Norge i perioden 2004-2007 viser at Tromsø rekrutterer i overkant av 50 % av alle personer som søker opptak ved studiesteder i landsdelen. Dette gjelder for studier i Samordna opptak og for alle studier ved institusjonene, inkl. alle lokale opptak. I alle de følgende tabellene betyr ”Tromsø” summen av tallene fra universitetet og høgskolen. 

Tabell 1. Søkertall alle opptak og førsteprioritetssøkere gjennom Samordna Opptak.

	Årstall
	Antall søkere
	Førsteprioritetssøkere

	
	Nord-Norge
	Tromsø


	Tromsø %
	Nord-Norge
	Tromsø


	Tromsø %

	2004
	48500
	27485
	56,7
	6581
	3413
	51,9

	2005
	49407
	26378
	53,4
	6395
	3339
	52,2

	2006
	47175
	25268
	53,6
	5961
	3071
	51,5

	2007
	44737
	25118
	56,1
	5680
	3046
	53,6


En analyse av søkningen til studiesteder i Nord-Norge (data fra Samordna opptak, juli 2007) viser at 82 % (4704 av 5737) av alle førsteprioritetssøkere til nordnorske studiesteder kommer fra landsdelen. Av 8848 førsteprioritetssøkere fra landsdelen søkte 53 % (4704) til et studie​sted i landsdelen og halvparten av disse (2434) søkte til Tromsø. Det er altså kun ca.1/4 av søkerne i landsdelen som har Tromsø som sitt høyest prioriterte studiested. Under 20 % av førsteprioritetssøkerne til studiesteder i landsdelen kommer utenfra Nord-Norge. 
Fordelingen av førsteprioritetssøkere fra landsdelen til lærestedene i landsdelen er vist i figuren under. En ser nokså klare geografiske preferanser hvor søkere fra Nordland i all hovedsak søker studieplass ved Høgskolen i Bodø og Universitetet i Tromsø, søkere fra Troms søker til Tromsø og søkere fra Finnmark søker til Høgskolen i Finnmark og til Tromsø.

Tilråding:

· Det bør være en viktig oppgave for det nye universitetet å rekruttere flere søkere fra lands​delen.
Studenttall og studiepoengproduksjon

I underkant av halvparten av studentene ved studiesteder i landsdelen befinner seg i Tromsø, det samme gjelder studiepoengproduksjonen (tabell 2). 
Tabell 2. Antall semesterregistrerte studenter og studiepoengproduksjon.

	Årstall
	Semesterregistrerte studenter
	Studiepoengproduksjon


	
	Nord-Norge
	Tromsø


	Tromsø %
	Nord-Norge
	Tromsø


	Tromsø %

	2004
	18749
	8739
	46,6
	12116,0
	5762,8
	47,6

	2005
	19549
	9107
	46,6
	12621,1
	5884,3
	46,6

	2006
	19300
	8922
	46,2
	12500,3
	5925,5
	47,4

	2007
	18151
	8084
	44,5
	11980,9
	5736,7
	47,9


Studentenes produktivitet (antall studiepoeng pr. student pr. år) viser en stigende tendens for både universitetet og høgskolen i perioden 2004-2007 (tabell 3). 
Tabell 3. Studentproduktivitet, produserte studiepoeng pr. student pr. år.

	Årstall
	Tromsø, gj.snitt
	Alle univ.
	Alle statlige høg​skoler
	Høgskoler i Nord-Norge

	2004
	41,9
	37,0
	45,2
	40,4

	2005
	41,4
	39,2
	44,9
	46,2

	2006
	43,7
	39,5
	45,0
	42,5

	2007
	45,3
	41,2
	44,5
	41,7

	Gj.snitt
	43,0
	39,2
	44,9
	42,7


Produktiviteten i Tromsø er i snitt bedre enn snittet for landsdelen, men forskjellen er liten. Det er imidlertid stor forskjell i produktivitet mellom institusjonene. Gjennomsnittlig produktivitet for alle universiteter ligger lavere enn produktiviteten i Tromsø. UiTs produktivitet er sammenlignbar med de andre universitetene og har vært stigende de siste årene. Høgskolene i landsdelen ligger noe under gjennomsnittet for alle statlige høgskoler. 
Tilråding:
· Hvis studentpoengproduksjonen kan være en indikator for utdanningskvalitet, bør det nye universitetet arbeide for å øke produktiviteten og dermed gjennomstrømningen av studenter.
Strykprosenten i Tromsø er fallende, (tabell 4) en tendens som er nasjonal i perioden 2004-2007. Tromsø ligger ca. 1 prosentpoeng over snittet for alle universiteter og for alle statlige høgskoler i perioden. Det samme gjelder dersom en sammenligner Tromsø med alle statlige høgskoler i Nord-Norge. Gruppen ønsker at den høye strykprosenten analyseres og har derfor en tilråding på dette punktet.
Tabell 4. Strykprosent.

	Årstall
	Tromsø, gj.snitt
	Alle univ.

	Alle statlige høg​skoler
	Høgskoler i Nord-Norge

	2004
	10,5
	8,6
	8,2
	7,8

	2005
	9,8
	8,5
	8,4
	8,2

	2006
	9,6
	8,4
	8,7
	9,0

	2007
	8,4
	7,9
	8,4
	9,1

	Gj.snitt
	9,5
	8,4
	8,4
	8,5


Tilråding:
· Det bør vurderes nøye andelen stryk i det nye universitetet, både i lys av den faktiske utdanningskvaliteten og i lys av faglig nivå.

III. FORSLAG TIL FØRINGER OG PRINSIPPER FOR UTDANNINGSVIRKSOMHETEN
I søknaden om godkjenning av fusjonen mellom Høgskolen i Tromsø og Universitetet i Tromsø er det vist til at institusjonene har delvis komplementære og delvis konkurrerende tilbud innen lærerutdanning, økonomiutdanning, teknologiutdanning helseutdanning og kunst- og kulturutdanning. Utvikling av nye mastergradsprogram som videreutvikling av profesjonsutdanningene ved Høgskolen i Tromsø vil være ressurskrevende. På denne bakgrunn er det viktig at fakultetene ved den nye institusjonen benytter anledningen til å gjennomgå sin samlede studieprogramportefølje med sikte på rasjonalisering, samordning og effektivisering, dersom fusjonens intensjoner skal kunne realiseres. De prosesser som skal lede fram til et slikt resultat, kan ikke styres fra sentralt nivå. Koordineringsarbeidet og utformingen av det nye universitetets studieprogramtilbud må utarbeides på fakultetsnivå som blir organisert ved implementeringen av de nye avdelingene, før endelig godkjenning i styret ved den nye fusjonerte institusjonen. 

1. FØRINGER FOR GJENNOMGANG AV STUDIEPROGRAMPORTE​FØLJEN SAMT KRITERIER FOR REDUKSJON AV STUDIEPROGRAM​PORTEFØLJEN
1.1. Kriterier ved etablering av nye studieprogrammer
Alle studieprogram må være akkrediterte. Akkreditering er en faglig vurdering av hvorvidt en høgre utdanningsinstitusjon eller et studietilbud fyller et gitt sett av standarder og kriterier. Det er Nasjonalt organ for kvalitet i utdanninga (NOKUT) som har rett til å akkreditere og reakkreditere studieprogram. 
Alle norske universitet har rett til å opprette nye program uten først å søke akkreditering hos NOKUT. Denne retten gjelder alle studienivå. Siden Universitetet i Tromsø skal opprett​holdes, vil også den nye institusjonen i utgangspunktet få overført alle rettigheter UiT har i dag. Det betyr at det nye universitetet vil være akkreditert for å gi utdanning på alle nivå. Universitetsstyret skal se til at alle kriterier og standarder er oppfylt når styret blir bedt om å fatte vedtak om å etablere et nytt studieprogram. 

NOKUT har også myndighet til å revidere allerede akkrediterte institusjoner og studie​program (reakkreditering). En slik revidering kan utløses ved tegn på svikt i kvaliteten, men skjer også rutinemessig. I slike tilfeller vil en faglig komite vurdere om kvaliteten i studie​programmet fortsatt holder mål i forhold til NOKUTs standarder. Universitetsutdanninger vil med jevne mellomrom gjennomgå reakkrediteringer.
Etablering av nye studieprogram må Universitetet i Tromsø, forutsetter at følgende forskrifter, er fulgt:
· Forskrift om akkreditering, evaluering og godkjenning etter lov om universiteter og høyskoler av 08.09.2005.
· Forskrift om standarder og kriterier for akkreditering av studier og kriterier for akkreditering av institusjoner i norsk høyere utdanning. Fastsatt av NOKUT 25.10.2006

1.2. Kriterier ved regelmessig gjennomgang av studieprogramporteføljen ved universitetet
Det nye universitetet må ha en dynamisk studieprogramportefølje. Eksisterende studie​program må vurderes jevnlig med henblikk på nedlegging eller eventuelt fornyelse. Det må til enhver tid legges vekt på at universitetets studieprogrammer tilfredsstiller samfunnets behov for relevant kompetanse, de utdanningssøkendes etterspørsel og i tillegg oppfylle universitetets opp​gave som breddeuniversitet. Det må eksistere masterprogram som kvalifiserer for forskerutdanning slik at det er mulig for universitetet å utdanne kandidater til en forsker​karriere. 
Tilråding:

· Med disse overordnede hensynene som bakteppe foreslår gruppa at følgende skjematiske oversikt av kriterier, vurderinger og risikofaktorer blir brukt ved vurdering av hvorvidt studieprogram skal endres eller nedlegges. Kriteriene og tilhørende vurderinger må sees i lys av de risikofaktorer som er angitt, og er ment å veilede enhetene i deres vurderinger. Kriteriene og vurderingene er ikke satt opp i prioritert rekkefølge og de må derfor sees på som en helhet og vurderes samlet, evt. sammen med øvrige kriterier og vurderinger som er aktuelle. Risikofaktorene må sees i sammenheng med det angitte kriterium, det er ikke satt opp egne risikofaktorer for hver enkelt vurdering.
· Gruppen foreslår at vurderingene av studieprogram gjøres på fakultetsnivå i løpet av første driftsår etter fusjonen.
	Kriterium
	Vurderinger
	Risikofaktorer

	Samfunns​messig og politisk relevans
	· Er studieprogrammet innenfor et av universitetets klart definerte satsings​områder, evt. hvilket?

· Er studieprogrammet av en slik art at det kan ansees å være innenfor et område hvor universitetets beliggenhet i nordområdene er av betydning?

· Er studieprogrammet viktig for regional utvikling?

· Etterspør arbeidslivet og/eller samfunnet for øvrig studie​programmet?
	· Regional utvikling er uavhengig av kandidatenes kompetanse eller kompetansen kan hentes fra andre deler av utdannings​systemet.
· Studentene får ikke arbeid i landsdelen etter endt utdanning.

	Rekru​tterings​​grunnlag
	· Hvilket rekrutteringsgrunnlag har studieprogrammet i rekrut​teringsområdet?

· Etterspør de utdanningssøkende studieprogrammet?

· Har studieprogrammet hatt en tilfredsstillende rekruttering de siste 3 år? Vurder søkning, opptak og studenttall de siste 3 år.
	· Svak rekruttering medfører nedgang i studiepoeng​produksjonen.

· Svak rekruttering til bachelorprogrammer med​fører sviktende rekruttering til mastergradsprogrammer.

· Svak rekruttering til master​gradsprogrammer medfører sviktende rekruttering til doktor​gradsprogrammer.

· Svak rekruttering fører til små studentmiljøer innen​for det enkelte studie​program/kull.

· Universitetets studie​program​portefølje er ikke tilpasset etterspørselen.

	Eksisterende kompetanse, under​visnings​personale
	· Vurder undervisnings​personalets faglige og pedagogiske kvalifikasjoner.

· Vurder undervisningskvaliteten basert på studentevalueringer.
	· Undervisningspersonalet har ikke tilstrekkelige faglige og pedagogiske kvalifikasjoner.

· Studentevalueringer og andre tilbake​meldinger viser/tyder på svak under​visnings​kvalitet.

	Studieprogram​mets betydning i en helhetlig gradsstruktur
	· Er studieprogrammet viktig for rekruttering til master​grads​program, evt. hvilke?

· Er studieprogrammet viktig som rekrut​terings​grunnlag for forsker​ut​dan​ningen?
	· Studieprogrammet gir ikke studentene mulighet for videre studier ved universitetet.

	Intern konkurranse
	· Er studieprogrammet helt eller delvis i konkurranse om studentene med andre studie​program ved universitetet ved at det finnes faglig beslektede studie​program? Identifiser internt konkurrerende studie​program ved universitetet begrunn hvorfor en evt. trenger slik intern konkurranse.

· For mastergradsprogrammer: fra hvilke bachelorprogrammer ved universitetet skal studentene rekrutteres? Er det andre mastergradsprogrammer som konkurrerer om de samme bachelor​kandidatene?
	· Få av universitetets studie​program får tilstrekkelig antall studenter.

	Utdanningskvalitet og studieprogramgjennom​føring
	· Er det særskilte studie​kvalitets​messige satsinger (pedagogiske, teknologiske, organisatoriske) gjør studieprogrammet spesielt viktig?

· Vurder de siste 3 års studie​program​​kvalitet basert på studiekvalitetsmessige faktorer som angitt i kvalitetssystemet for utdanningskvalitet, inkl. student​evalueringer.

· Har studieprogrammet hatt en til​freds​stil​lende gjennomføring de siste 3 år? Redegjør for fra​fall, stryk-%, gjen​nom​førings​grad på normert studietid, karakter​​fordeling og studie​poeng​produksjon de siste 3 år.
	· Dårlig gjennomstrømning medfører lav studie​poeng​produksjon.

· Dårlig gjennomstrøming medfører tapt tid, økonomisk invester og dårlig faglig utbytte for studentene.


1.3. Kriterier ved regelmessig gjennomgang av emneporteføljen ved universitetet
Universitetet må ha en så stor emneportefølje at den gir rom for at studentene kan velge ulike spesialiseringer innenfor bachelor- og mastergradsprogrammene. Dette er nødvendig for at universitetet skal være et attraktivt studiested. Dette hensynet må avveies mot ressursbruken. En stor og spesialisert emne​portefølje, med få studenter på hvert emne, gjør undervisningen ressurskrevende. 

Tilråding:
· Arbeidsgruppen foreslår følgende kriterier til bruk ved vurdering av hvorvidt emnet skal endres eller nedlegges. Kriteriene og vurderingene er ikke satt opp i prioritert rekkefølge og de må derfor sees på som en helhet og vurderes samlet, evt. sammen med øvrige kriterier og vurderinger som er aktuelle. Risikofaktorene sees i sammenheng med det angitte kriterium, det er ikke satt opp egne risikofaktorer for hver enkelt vurdering.

· Gruppen foreslår at vurderingene som gjelder emner gjøres av instituttene eller fag​enhetene.

	Kriterium
	Vurderinger
	Risikofaktorer

	Faglig spesialisering
	· Inngår emnet i den obligatoriske delen av ett eller flere studie​program? Hvis nei, begrunn hvorfor det er viktig å tilby emnet.

· Er det grunnlag for å slå sammen emner, evt. flytte emner til andre studieprogrammer hvor de kan inngå som valgbare emner?
	· Studieprogrammene blir fragmenterte og har en utydelig profil.

	Bruk av ressurser
	· Finnes det faglige beslektede emner? Vurder også emner ved andre fagenheter når det gjelder faglig overlapping/slektskap.

· Er det grunnlag for å slå sammen emnet med andre emner?

· Er den totale emneporteføljen innen faget riktig dimensjonert i forhold til det vitenskapelige personalets arbeidsressurser knyttet til undervisning?
	· Total emneportefølje er så stor at utdanningskostnaden pr. student blir større enn ved de øvrige universitetene.

	Utdannings​kvalitet og gjennomføring
	· Hvor mange studenter har avlagt eksamen i emnet pr. år de siste 3 år?

· Er det flere enn 2 faglig ansatte ved universitetet med kompetanse til å undervise emnet? Hvis nei, redegjør for hvordan under​visnings​behovet dekkes.
· Hvordan har studentenes evaluering av undervisnings​kvaliteten på emnet vært de siste 3 år?
	· Ved sykdom og vakans avlyses undervisningen.

· Ved sykdom og vakans til​bys ikke emnet innenfor studieprogrammet slik som planlagt og studentene må endre utdanningsplan.

· Enheten har ikke til​strekkelig bred nok faglig plattform til å tilby emnet.




2. PRINSIPPER FOR ORGANISERING AV STUDIER, FOR EKSEMPEL FELLES UNDERVISNING, GRAD AV VALGFRIHET INNEN BARCHELORGRADENE ETC., HERUNDER PRINSIPPER FOR ORGANISERING AV STUDIEPROGAMMENE VED FAKTULTETENE STUDIEÅRET 2009/2010
2.1.
Undervisningskvalitet

Ut fra at gruppen mener at kvalitet i studiene er et viktig og strategisk virkemiddel for å rekruttere studenter til Universitetet i Tromsø, valgte vi å trekke fram kvalitet i undervisning som et viktig område å diskutere. 

2.1.1.
Universitetspedagogikk

I forslag til strategidokument for det nye universitetet heter det blant annet at forbedring av faglig og pedagogisk kvalitet i utdanningene skal prioriteres foran økning i bredden av emne- og studietilbud og at den universitetspedagogiske skoleringen av den enkelte underviser og av hele fagmiljøet skal videreutvikles.
Universitet i Tromsø må fremstå som et universitet med god undervisningskvalitet. For å rekruttere motiverte studenter er det en forutsetning at universitetet har god kvalitet på undervisningen. Den faglige kvaliteten ivaretas ved at undervisningens som gis tilfredsstiller UH-lovens § 1-3.a) Universiteter og høyskoler skal tilby utdanning som er basert på det fremste innen forskning, faglig og kunstnerisk utviklingsarbeid og erfaringsbasert kunnskap. Studentrepresentanten fra studentrådet på UiT ønsker å presisere at de tolker forskningsbasert undervisning som undervisning gitt av forsker i det aktuelle fagområdet.
Den pedagogiske kvaliteten ivaretas ved at det universitetspedagogiske miljøet gir opplæringstilbud og driver aktivt FoU-arbeid rundt undervisningskvalitet i høyere utdanning.

Når undervisningen får høyere status, vil de ansattes interesse for pedagogisk kompetanse og videreutvikling øke. 

2.1.2.
Teknologisk kompetanse
Den litt mer langsiktige – og største utfordringen - vil i første rekke være knyttet til motivasjon og opplæring av personalet i den nye institusjonen. 

IKT kan sees som et virkemiddel til både å øke undervisningskvalitet og som et verktøy til fleksibilisering. Det er viktig å peke på at disse to ”funksjonene” ikke står i motsetning til hverandre, men utfyller hverandre. Et fleksibelt tilrettelagt studietilbud vil – om det blir plan​lagt godt – både romme pedagogiske og teknologiskie refleksjoner og beslutninger. Her spiller det mindre rolle om målgruppen er eksterne studenter eller studenter på campus – eller for den slags skyld en kombinasjon av disse. 
IKT som virkemiddel til å forbedre studiekvalitet handler i første rekke om å nyttiggjøre seg det potensial som IKT har når det gjelder nye undervisnings- og vurderingsformer. Den universitetspedagogiske undervisningen bør derfor la IKT bli en integrert del av pensum. Det er her mulig å tenke seg flere ambisjonsnivåer. I denne sammenheng er det nærliggende å bruke begrepet digital kompetanse. Til den digitale kompetansen er det mulig å beskrive ulike kompetanse​nivåer som kan tilegnes over tid. Om en slik kompetanse skal gjøres obligatorisk for alle fagansatte eller baseres på frivillighet er et viktig spørsmål. Som et alternativ til den obligatoriske løsningen kan en tenke seg ulik digital kompetanseheving av grupper av personalet, gjerne knyttet til et ønske om å jobbe med fleksible studier. 
Denne ”integrerte modellen” innebærer at IKT i liten grad har vært sett på som et isolert felt, men i stedet inngått i så vel faglige som pedagogiske og regionalpolitiske refleksjoner og begrunnelser. 
Tilrådning: 
· Det nye universitetet må vurdere hvordan universitetspedagogikk og universitetspedagogisk skolering, herunder skolering i digital kompetanse, skal ivaretas og organiseres.

· Fakultetene/fagmiljøene må vurdere å etablere pedagogiske fora innen hvert fagmiljø

· Fagmiljøene må kvalitetssikre at studentene tilbys undervisning som ligger på et faglig høyt nivå

2.2.
Felles undervisning innen bachelorgradene

2.2.1.
Ex.phil og ex.fac.
Før innføringen av Kvalitetsreformen i 2003 ble det fra Stortingets side bestemt at institusjonene selv kunne forme innholdet i bachelorgradsprogrammene ut over de første 20 studiepoengene (examen philosophicum og examen facultatum). Dette måtte imidlertid ses i sammenheng med departementets presisering i St.meld. nr. 27-01, der det ble slått fast at det ikke var aktuelt å pålegge denne typen innføringskurs for utdanninger som ikke hadde slikt krav allerede. Institusjonenes frihet til å etablere og nedlegge studietilbud og til selv å bestemme sammensetning av program, betyr også at vi står fritt til å innføre ex.phil./ex.fac. eller tilsvarende emner i studieløp der slike emner ikke inngår i dag. 

Det er nå foreslått at utkast til en ny felles studieforskrift for det fusjonerte Universitetet i Tromsø sendes på høring i løpet av høsten 2008. Det vil da være naturlig å diskutere denne spørsmålsstillingen særskilt. I dag følger det av forskrift for studier ved Universitetet i Tromsø §8 andre ledd, at det i UiTs bachelorprogram normalt skal inngå et førstesemesterstudium bestående av blant annet ex.phil./ex.fac. Ordet normalt ble brukt med tanke på de studier som ikke hadde krav til ex.phil./ex.fac. før kvalitetsreformen, de skulle fortsatt være unntatt fra kravet.

Kvalitetsreformen innførte et felles nasjonalt rammeverk for høgere utdanningsinstitusjoner. De nye norske universitetetene som er kommet til de siste årene, har valgt å inkludere ex.phil./ex.fac. i studieprogram som tradisjonelt har blitt tilbudt ved et av de klassiske universitetene, og la utdanninger som har sin opprinnelse innenfor høgskolesektoren fortsette uten. 

Det å oppøve evnen til kritisk tenking vektlegges i akademiske utdanninger. Dette er det viktig at vi holder fast ved det. Universitetsstudentene starter denne prosessen i ex.phil. og ex.fac. Kjernen i tilbudet ved universitetet er de tre disiplinene filosofi- og vitenskapshistorie, vitenskapsteori og etikk. Ex.phil og ex.fac. tilbys ikke som separate emner ved høgskolen, men flere utdanninger har tema fra disse emnene integrert i andre fag. 

Kravet om relevans i forhold til høgskolens profesjonsstudier, dersom det innføres som egne emner, må synliggjøres i læringsmål, opplegg og pensum. 

Arbeidsgruppen er delt i oppfatning om ex.phil. og ex.fac. skal inngå som obligatorisk del av alle studier ved det nye universitetet. Dette må være en politisk avgjørelse som hører hjemme i universitetsstyret.
Tilråding: 

· Avdelingene må vurdere å ta inn ex.phil og ex.fac. som del av de rammeplanstyrte programmene

· Ex.phil og ex.fac. videreføres som i dag på universitetets profesjons- og disiplinstudiene

· Emnene organiseres primært som førstesemesterstudier

2.2.2.
Basisår eller basisstudium

Innføringen av Kvalitetsreformen i 2003 medførte en grunnleggende omlegging av UiT sitt studietilbud ved at vi fikk bachelorgrads- og mastergradsprogram bygd opp av ti studiepoengs emner. Studentene ble tatt opp og fikk studierett til ett program. Intensjonen var god – studentene skulle følges sin ”klasse” gjennom et helhetlig program. Det som i praksis fant sted var imidlertid noe annet. Studiene ble fragmentert. Samfunnsfagsstudentene fikk seks eksamensemner per år i stedet for et grunn- eller mellomfag med en årlig avsluttende eksamen, og realfagsstudentene fikk seks i stedet for fire emner. Fokus skulle være på studieprogrammet, men disse ble for løst organisert med stort innslag av valgfrihet. Som en konsekvens opplever studentene ofte at de hvert enkelt semester studerer sammen med tre ulike ”klasser”, og sammensetningen varierer fra semester til semester. Denne fragmenteringen av mange studieprogram sees på som uheldig, spesielt på første studieår, og som en faktor som bidrar til det store frafallet blant studentene på mange program (opptil en tredjedel av de som begynner på ett program fullfører ikke første studieår). 

For å motvirke disse tendensene, ønsker vi å drøfte mulighetene for å innføre et fakultetsbasert felles første basisår. Rekruttering og opptak kan fortsatt finne sted til de enkelte studieprogram. Studentene på de fleste program tar i dag ex.phil. og ex.fac. første semester, hvert emne er på ti studiepoeng. I tillegg starter de på et fagemne som i noen program inngår som ett av de 80 studiepoengs emnene i programmets fordypning. Utfordringen ved etablering av et fakultetsbasert felles første studieår vil være flere, men hovedspørsmålet er hvordan flere program kan identifisere et felles faglig innhold. Ved de fleste universitetene i Danmark er felles basisstudier en kjent modell, og institusjonene kan vise til positive erfaringer.

En viss grad av spesialisering kan finnes sted, men ikke mer enn at studentene står rimelig fritt til å endre studieprogramtilhørighet etter første studieår. Basisåret eller basisstudiet kan inneholde en introduksjon til faglig spesialisering, og derigjennom forberede studenten på de vegvalg hun skal foreta seinere. I de disiplinære studieprogrammene er frafallet av studenter stort. Et felles basisår kan også organiseres med grupper og samarbeidstrening for å motarbeide denne tendensen. Fusk har vist seg å være et økende problem de siste åra. Innarbeiding av praktisk læring i informasjonskompetanse og akademisk skriving må derfor bli en viktig del av basisåret.

I tillegg til faglige og sosiale fordeler, vil en modell med basisår være en effektiv og rasjonell måte å organisere undervisningen på. Undervisningsressurser som frigis bør settes inn på veiledning og oppfølging av den enkelte student. 
Arbeidsgruppen ser at det kan stilles flere spørsmål med innføring av basisår. Motforestillingen er at basisår kan svekke synligheten av disiplinenes særegenhet. Arbeidsgruppen foreslår samtidig å redusere valgfriheten i bachelgradsprogrammene til ett semester, for å ivareta fortsatt den faglige fordypningen i programmene. 

Tilråding: 

· Avdelingene bør vurdere innføring av felles basisår når de gjennomgår innholdet i sine nye studieprogram 

2.3.
Økt spesialisering i bachelorgraden
Graden av valgfrihet for de disiplinærfaglige bachelorgradsprogrammene på UiT varierer en del, men hovedsakelig er to semester satt av til valgfrie emner. Det betyr at ett av tre studieår på bachelorgradsnivået kan sammensettes fritt, uten å være relatert til programmets læringsmål. Dette er i strid med uttalte målsetting om å fastsette klare beskrivelser av læringsmål, læringsutbytte og oppnådde kvalifikasjoner. Utfordringen i denne sammenhengen er at studentene må få mulighet til en faglig fordypning og spesialisering. Dette kan ivaretas ved at å definere at ett semester kan sammensettes fritt som et valgfritt emne fra andre fag. 

Tilråding: 

· Arbeidsgruppa tilrår at de nye bachelorgradsprogrammene organiseres som et fastlagt studieløp med maksimum ett semesters valgfrie emner. 

2.4.
Bachelorgradsoppgave
Initiativet til innføring av en obligatorisk bacheloroppgave er kommet fra Studentstyret. Studentstyret ønsker med dette både å styrke bachelorgraden, og kvalifisere studentene bedre– enten de skal avslutte studiet sitt etter oppnådd bachelorgrad eller fortsette med mastergradsutdanning. Ved å få denne treningen vil gjennomstrømmingen på mastergradsprogrammene bedres.
Universitetsstyret har behandlet saken og har bedt avdelingene vurdere å innføre en obligatorisk bacehelorgradsoppgave på 10-20 studiepoeng for alle program. Oppgaven foreslås enten å være rettet mot arbeidslivet (for studenter som ønsker å avslutte sine studier etter fullført bachelorgrad) eller være rettet mot videre mastergradsstudier. 

I forbindelse med drøfting av obligatorisk bacheloroppgave har arbeidsgruppen drøftet ulike modeller for et tettere samarbeid med arbeids- og næringslivet og samfunnslivet. Profesjonsstudiene på bachelornivå har gode erfaringer med et nært samarbeid med ”praksisfeltet”. Denne type samarbeid kan både utvikles og utvides. Eksempler på et mer arbeids/næringslivs – yrkesrettede studieemner er ”Eksperter i team” ved NTNU og ”Praksissemester” ved IPL, SV-fakultet. Felles for disse emnene er at studentene kommer i kontakt med yrkeslivet, noe som kan kvalifisere til senere yrkespraksis. 

Tilrådning:
· Arbeidsgruppen tilrår at en obligatorisk bachelorgradsoppgave på 20 studiepoeng 

· Arbeidsgruppen tilrår at avdelingene gir studentene mulighet til å bruke konkrete problemstillinger fra arbeidslivet i bacheloroppgaven
2.5.
Størrelse på studieemnene 

Ved innføringen av Kvalitetsreformen valgte Universitetet i Tromsø å dele hvert semester i tre deler, ved å fastsette uttellingen for enkeltemnene til 10 studiepoeng. Dette valget er det opp til hver institusjon å gjøre, det foreligger her ikke nasjonale bestemmelser. Dette valget har i flere sammenhenger blitt problematisert. For studentene har det medført fragmentering av fagstoffet og økt eksamenspress. 

Arbeidsgruppen ser at det vil være et stort arbeid for fagmiljøene å starte arbeidet med endring av størrelsen på samtlige studieemner. Det vil være en fordel for studentene at andelen 20 studiepoengsemner øker. En slik revisjon vil være enklere i mastergradsprogrammer.
Tilråding: 

·  Arbeidsgruppen anbefaler at andelen 20 studiepoeng emner økes. 
2.6.
Internasjonalisering
Kvalitetsreformen synliggjør internasjonalisering som en viktig del av utdanningspolitikken. Internasjonalisering kan sees som et middel for kvalitetsheving av studier og forskning, og for organisasjonsutvikling. Det uttrykkes klart at institusjonene har plikt til å legge til rette for at studentene skal ha mulighet til utenlandsopphold som en integrert del av studiet. Både høgskolen og universitetet ønsker å øke volumet på studentutveksling. Økt utveksling skal ikke gå på bekostning av faglig kvalitet, det må stilles krav til selve avtalen/institusjonen og forhåndsvurdering av og kvalitetssikring av læringsutbytte av oppholdet. Et tiltak for å motivere studenter til utenlandsopphold kan være at fagmiljøene i større grad iverksetter utdanningsavtaler med institusjoner/fagmiljøer der det allerede er et aktivt FoU-samarbeid.

Studentutveksling og forskersamarbeid er bare en del av det internasjonale arbeidet på universitet/høyskole. Det omfatter blant annet også samarbeid med utenlandske institusjoner om felles grader, det å utvikle engelskspråklige tilbud på bachelornivå og ”internationalisation at home”. For å kunne gi tilfredsstillende undervisning på engelsk, må universitetet gi tilbud om engelskundervisning for de som har behov for å styrke sin språkkompetanse. Flere utdanninger i det nye universitetet har vært involvert i bistands- og solidaritetsarbeid som ønskes videreført. Det har ikke vært tid til å utdype temaet internasjonalisering, og gruppen mener det er behov for en klar strategi i det nye universitetet og foreslår derfor:

Tilrådning:

· Det nye universitetet må utarbeide en strategisk plan for internasjonalt arbeid
· Arbeidsgruppen anbefaler at fakultetene/fagmiljøene ser på mulighet for å koble studentutveksling med fagmiljøenes/den enkelte vitenskaplige ansatt sine internasjonale forskningssamarbeidsavtaler

· Det skal framgå av fag- og studieplaner når i studiet studenten kan reise ut

· De faglige mål for utvekslingsoppholdet må avklares på forhånd.

· Det skal foreligge gjensidige utvekslingsavtaler med utenlandske institusjoner
Prinsipper for organisering av studieprogrammene ved fakultetene studieåret 2009/2010

Omtales under pkt 5. Nødvendige overgangsordninger generelt og ordninger i studieløp på fusjonstidspunktet.
3. PROGRAMSTYRENES ROLLE, HERUNDER ORGANISERING AV PROGRAMSTYRENE, MANDAT OG EVENTUELT BUDSJETTANSVAR 

Hvordan skal studieprogrammene ledes?

I mandatet bes arbeidsgruppen å utarbeide forslag til programstyrenes rolle, herunder organisering av programstyrene, mandat og eventuelt budsjettansvar. Universitetet og høgskolen har to ulike tradisjoner for å styre og lede studieprogrammene, og vi velger å stille spørsmål om hvordan studieprogrammene skal ledes. 

Ved universitetet er det institutt- og fakultetsstyrene som har beslutningsmyndighet og den økonomiske disponeringsretten over programmene. For studieprogram som har hovedtyngden av emner innenfor ett bestemt fag (institutt), er en slik styringsform uproblematisk. For flerfaglige - og i noen tilfeller også flerfakultære program - er denne styringsmodellen problematisk fordi det i slike tilfeller ikke er naturlig at ett institutt eller ett fakultet skal ha ansvar og beslutningsmyndighet over andre enheters faglige bidrag. Selv om graden av fastlagt struktur og faglig innhold i programmene varierer, fant universitetsstyret ved innføringen av kvalitetsreformen at det måtte legges bedre til rette for forpliktende samhandling og samarbeid mellom ulike institutt og fakultet innenfor felles program. Det ble derfor besluttet at alle studieprogram skulle ha et programstyre. Programstyrene fikk ikke beslutningsmyndighet eller økonomisk forvaltningsansvar, men de skulle ivareta helheten i programmene uavhengig av institutt og avdelingstilhørighet for undervisningspersonalet, sørge for kvalitetssikring og endelig rapportere status for programmet til det aktuelle fakultetsstyret/de aktuelle fakultetsstyrene i en årlig melding. Parallelt med denne organiseringen, er det fortsatt instituttene som organiserer og har ansvaret for alle de enkelte emnene som inngår i studieprogrammene. 

Selv om programstyrene i mange tilfeller i teorien har en sentral funksjon i kvalitetssikringen av utdanningsvirksomheten ved universitetet, er det etter fem år grunnlag for å konkludere med at programstyrene neppe fungerer etter hensikten. Dette kan tilskrives det faktum at de verken har beslutningsmyndighet eller økonomisk ansvar. Dermed mangler universitetet fortsatt organisatoriske virkemidler for å ivareta en helhetlig styring og ledelse av hele programmet i de tilfeller der dette er satt sammen av flere fag på tvers av institutter og fakulteter.
Ved høgskolen styres og ledes hvert studieprogram av en ansatt studieleder. Dette er en egen stillingskategori. Studielederne har det overordnede ansvaret for å organisere utdanningsvirksomheten innenfor programmet, har ansvar for å drive pedagogisk utviklingsarbeid innenfor programmet og også FoU-arbeidet. Faglig utviklingsarbeid og kvalitetssikring er viktige elementer i studielederens ansvarsoppgaver. Personalledelse og økonomistyring kan også inngå i studieleders arbeidsoppgaver, men hvor langt dette ansvaret går, varierer mellom avdelingene. Koordinerings- og styringsutfordringene som eksisterer for mange av universitetets programmer, er i høgskolesystemet løst gjennom ansatt studieleder.

Det er vanskelig å tenke seg at det nye universitetets studieprogrammer skal ledes av ansatt studieleder, selv om dette utvilsomt ville ha vært en spennende styringsmodell. Det vil bli en dyr modell å innføre et nytt ledelsessjikt med svært mange ansatte studieledere.  Samtidig vil studieleders ansvars- og arbeidsoppgaver i stor grad overlappe med den funksjonen instituttlederne har ved universitetet i dag. På den annen side innbefatter ikke dagens styringssystem ved høgskolen, instituttlederstillinger.
Utvalget vil peke på at det vil være essensielt for den nye institusjonens utvikling at utdanningsvirksomheten styres og ledes på en god og hensiktsmessig måte. Helheten og kvaliteten i programmene må bli mer enn summen av enkeltemner. Hvorvidt dette skal skje ved ansatte studieledere eller programstyrer med beslutningsmyndighet og økonomisk ansvar, eller en annen modell, er en for omfattende oppgave for dette utvalget å utrede. Utvalget vil anbefale at dette utredes særskilt. En slik utredning må initieres straks.  Hvis ikke styringsstrukturen for studieprogrammene fastsettes samtidig med ledelsesstrukturen ved fakultetene og instituttene, vil det nye universitetet mangle en styringsstruktur for programmene. Det vil også oppstå en ledelseskonflikt mellom instituttlederrollen og studielederrollen. Gruppa som har utredet styrings- og ledelsesfunksjonene i det nye universitetet har ikke berørt dette problemet i sin utredning.

Tilråding: 

· Arbeids- og ansvarsfordelingen for studieprogrammene (styringen av programmene) utredes særskilt og fastsettes samtidig med styrings- og ledelsesstrukturen ved fakultetene og instituttene.

4. ORGANISERING AV VIDERE- OG ETTERUTDANNING 
Utfordringene til det nye universitetet satsning på videre- og etterutdanning er flere og kan grovt deles inn i (a) omgivelsesrelaterte utfordringer og (b) interne utfordringer. 

(a)
Med omgivelsesrelaterte utfordringer forstås egenskaper og trekk ved den nordlige landsdelen som har relevans for det nye universitetet sin satsning på videre- og etterutdanning. 

(b)
Med interne utfordringer forstås organisatoriske og andre styringsrelaterte forhold som kan settes i sammenheng med de omgivelsesrelaterte utfordringene. 
I forslaget til strategidokument for det nye universitetet heter det blant annet at ”Vi skal etablere oss som nasjonalt ledende og nyskapende innenfor desentralisert og nettbasert utdanning slik at alle deler av landsdelens befolkning kan nås med relevante tilbud.” I forslag til strategidokument er ikke etter- og videreutdanning eksplisitt nevnt, men det benyttes begrep som fleksibilisering av studier og desentralisert utdanning. Arbeidsgruppen tolker at disse begrepene inkluderer etter- og videreutdanningsfeltet. De høgre utdanningsinstitusjonene har lovhjemlet oppdrag innenfor feltet. UiT vil ha i sin ordinære studieportefølje videreutdanningsstudier som er tuftet på nasjonale rammeplaner. Dette medfører at UiT har en plikt/rett til å tilby slike nasjonale videreutdanningsstudier med klare læringsmål. 
Begrunnelser for at det nye universitet skal prioritere etter- og videreutdanning kan knyttes til flere argumenter:
· Et demokratiargument: 

En økt innsats innen videreutdanning, desentralisert og fleksibel utdanning skal bidra til at flere får tilgang til utdanning uavhengig av bosted. 

· Videreutdanning som regional utvikling:

Etterspørselstyrt videreutdanning som initieres av arbeids- og næringsliv. Det er en generell stor tro på at forskning og utdanning kan bidra til nasjonal, regional og lokal utvikling. 
· Rekrutteringsargumentet: 
Den voksne studenten som er i arbeid er hovedstudentgruppen i de fleste videreutdanningsstudier. Denne studentgruppen representerer et stort potensial for UiT. 
Det nye universitetets evne til å lage gode, fleksible studier vil være avgjørende for så vel rekruttering som evne til å gi landsdelen kompetanse. Bruk av IKT vil være et sentralt virkemiddel i tilretteleggingen av slike studier. Det er viktig å understreke at arbeidet med IKT både omfatter en pedagogisk og teknologisk side. 
Organisering av aktiviteten 

For at det nye universitet skal fremstå som en tydelig kunnskapsinstitusjon i landsdelen forutsetter det
1) en enhet som har koordineringsansvaret for etter- og videreutdanning. Enhetens hovedoppgave er å koble relevante fagmiljøer sammen med de henvendelser som kommer fra potensielle eksterne etterspørrere av utdanning. I tillegg kan enheten tilby hjelp til de fagmiljøene som har behov for støtte til å utvikle og gjennomføre etter- og videreutdanningstilbud. Dette vil gjelde utover det ansvaret som allerede ligger både faglig og studieadministrativ i fagmiljøene/ved avdelingene. Erfaringer fra det eksisterende U-vett sitt arbeid viser at svært mange fagmiljø har behov for støtte og konkret hjelp til administrasjon og markedsføring av studier, samarbeid om praktisk tilrettelegging av studiene, samarbeid om fleksibilisering av studiene, pedagogisk og teknologisk veiledning og teknologisk produksjon. 

2) en enhet som både kan drive med oppsøkende virksomhet for å komme i dialog med potensielle samarbeidsparter og som samtidig deltar i en kontinuerlig dialog primært med det nordnorske samfunnet. Flere av samfunnets utfordringer peker i retning av mer grenseoverskridende samarbeidsformer, noe som betyr et økt fokus på tverrfaglige og flerfaglige tilnærminger til samfunnets mange utfordringer. I dette skjæringspunktet er det viktig at det nye universitet har en enhet som har et velutvikla blikk for grenseoverskridende samarbeidsprosjekter mellom fagmiljøer, og mellom universitetet og omgivelsene. 
Videre- og etterutdanningen ved det nye universitetet skal ha basis i den fagkompetanse som til en hver tid er på universitet. Videreutdanningen skal ha samme kvalitet og ha status på linje med annen utdanning ved universitetet. Det nye universitet har behov for en koordinerende enhet som kan bidra til å utvikle mangfoldet innenfor feltet og til at det nye universitet fremstår som en profesjonell videreutdanningsaktør. 
Det nye universitet trenger en overordnet utdanningsstrategi som inkluderer etter- og videreutdanning/desentralisert/fleksibel utdanning. Denne strategien bør også omfatte et klart definert ambisjonsnivå for feltet videreutdanning/desentralisert og fleksibelutdanning på og utenfor campus. 
Tilrådning:

· Det nye universitetet bør ha en utdanningsstrategi som inkluderer etter- og videreutdanning/desentralisert/fleksibel utdanning
· Det nye universitetet bør ha en koordinerende enhet for evu/desentralisert- og fleksibel utdanning

· En beskrivelse og drøfting av ansvarsforholdet mellom en sentral enhet og fagmiljøene må avklares

NØDVENDIGE OVERGANGSORDNINGER GENERELT OG ORDNINGER FOR STUDENTER I STUDIELØP PÅ FUNKSJONSTIDSPUNKTET 
Den fusjonerte institusjonen vil tidligst være etablert ved kommende årsskifte 2008-2009. Nye og eventuelt reviderte program som skal tilbys ved neste års opptak, må godkjennes i institusjonenes beslutningsorgan og registreres hos Samordna opptak innen 01.12. 2008 (utlyste program kan i en periode trekkes tilbake, men nye kan ikke meldes inn). Å utarbeide en fullstendig studieplan for et tre-årig bachelorgradsprogram eller et to-årig mastergradsprogram, er et omfattende prosjekt. Arbeidsgruppa vurderer det ikke som realistisk at en slik jobb kan sluttføres innen november 2008 med virkning fra opptaket høsten 2009. Dette bør planlegges og gjennomføres slik at den nye institusjonens styrende organer kan ta stilling til en samlet utdanningsportefølge høsten 2009, med utlysning våren 2010 og studiestart høsten 2010. 

Under fusjonsprosjektområdet ”Sikker drift” er det satt ned egne undergrupper for å se på studieregelverk og identifisere driftskritiske områder. Avklaringer på områdene Ny organisasjon og Styring og ledelse må finne sted før reviderte studieforskrift og eksamensforskrift kan ferdigstilles. De nye avdelingene som nå organiseres må også få diskutere og legge føringer for den programportefølje de ønsker å tilby. Fra det tidspunktet en ny studieforskrift trer i kraft, vil alle være underlagt denne. Men avhengig av hvordan forskriften utformes, vil det være aktuelt å diskutere overgangsordninger. Men rettighetene til studenter som allerede er tatt opp kan ikke svekkes gjennom denne prosessen. 

Overordnet gjelder at studenter tatt opp til et studieprogram har rett til å gjennomføre sin utdanning slik den var organisert da hun ble tatt opp. Utdanningsgruppa har ikke sett det som mulig eller hensiktsmessig å forsøke å legge overordnede føringer for overgangen fra to programporteføljer fra henholdsvis høgskolen og universitetet inn i det nye Universitetet i Tromsø. Dette er strategiske og faglige spørsmål som det må tas stilling til i de nye avdelingene. 

Tilråding: 
· Utlysning av studieprogram for studieåret 2009/2010 ivaretas innenfor dagens beslutningssystem. 
· Det nye universitetet gjennomgår sin studieprogramportefølge med sikte på å utlyse de nye/endrede program for studieåret 2010/2011.

� Produksjon som gir inntekter i finansieringssystemet.

